Povzetek revizijskega poročila
Pravilnost dela poslovanja Mestne občine Koper

Računsko sodišče je revidiralo pravilnost poslovanja Mestne občine Koper v letih 2018 in 2019 **v delu, ki se nanaša na pripravo proračuna in zaključnega računa proračuna ter izvrševanje proračuna, pridobivanje in razpolaganje z nepremičnim premoženjem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja.** Cilj revizije je bil izrek mnenja o pravilnosti poslovanja Mestne občine Koper v letih 2018 in 2019 v delu, ki se nanaša na pripravo proračuna in zaključnega računa proračuna ter izvrševanje proračuna, pridobivanje in razpolaganje z nepremičnim premoženjem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja.

Računsko sodišče je o pravilnosti dela poslovanja Mestne občine Koper v letih 2018 in 2019 izreklo negativno mnenje, ker občina ni poslovala v skladu s predpisi in pogodbenimi določili v naslednjih primerih:

* obrazložitve proračuna za leti 2018 in 2019, obrazložitve splošnega dela zaključnega računa proračuna za leti 2018 in 2019, poročili o doseženih ciljih in rezultatih za leti 2018 in 2019 ter poročili o izvrševanju proračuna v prvem polletju 2018 in 2019 niso popolni;
* v 5 primerih nakupa nepremičnega premoženja in v 22 primerih prodaje oziroma menjave nepremičnega premoženja ni imenovala skrbnika pravnega posla oziroma ga ni določila v pogodbi; načrta razpolaganja z nepremičnim premoženjem za leti 2018 in 2019 ne vsebujeta vseh predpisanih sestavin; v letih 2018 in 2019 je prodala oziroma zamenjala zemljišča v skupni vrednosti 222.295 EUR, ne da bi zemljišča, ki so nastala s parcelacijo, vključila v načrt razpolaganja z nepremičnim premoženjem za leto 2018 oziroma v načrt razpolaganja z nepremičnim premoženjem za leto 2019; v primeru menjave nepremičnega premoženja je bilo cenitveno poročilo na dan sklenitve pravnega posla starejše od 12 mesecev;
* v 1 primeru dodatnih del ni oddala po enem od predpisanih postopkov javnega naročanja; v 2 primerih prejete ponudbe, ki je presegala zagotovljena sredstva v proračunu občine, ni izločila kot nedopustne; pred začetkom postopka javnega naročila ni opravila raziskave trga, na podlagi katere bi ugotovila ustrezne rešitve za dobavo in postavitev novoletne osvetlitve ter zagotovila čim širši krog potencialno usposobljenih izvajalcev; v razpisni dokumentaciji je kot enega izmed meril določila in v postopku ocenjevanja ponudb upoštevala rok plačila; niso bili izpolnjeni pogoji za oddajo javnega naročila javnemu podjetju kot in-house javno naročilo; v 2 primerih občina v procesu nadzora nad izvajanjem pogodbe ni uspela zagotoviti, da bi bili podizvajalci skladno s pogodbenimi določili potrjeni pred dejanskim izvajanjem del; zavarovanje za odpravo napak v garancijskem roku je v 1 primeru pridobila prepozno in s prekratko veljavnostjo, v 1 primeru pa s prekratko veljavnostjo; od izvajalca ni pravočasno pridobila bančne garancije za dobro izvedbo pogodbenih obveznosti zaradi povečanja pogodbene vrednosti in podaljšanja roka dokončanja del;
* v 3 primerih je s sklenitvijo pogodbe prevzela za skupaj 1.462.661 EUR več obveznosti, kot je imela za ta namen načrtovanih sredstev v Načrtu razvojnih programov Mestne občine Koper za obdobje 2018–2021; v 1 primeru je plačala obveznosti za dodatna dela v znesku 58.934 EUR, ki niso bila dogovorjena s pogodbo; v 3 primerih javnega naročila ni oddala po predpisanem postopku; s tem, ko je javnemu podjetju plačala storitve aktivnosti priprave in vodenja investicije, ni ravnala gospodarno; ni izvajala ustreznega nadzora nad vodenjem investicij in izvajanjem postopkov oddaje javnih naročil, ki jih je po pooblastilu občine izvedlo javno podjetje MARJETICA KOPER, d.o.o.-s.r.l.; za skupno gradnjo sekundarnega kanalizacijskega omrežja in kabelske kanalizacije optičnega omrežja Agenciji za komunikacijska omrežja in storitve Republike Slovenije ni pravočasno sporočila namere o načrtovani gradnji s pozivom investitorjem, da izrazijo interes za vključitev elektronskih komunikacijskih omrežij in pripadajoče infrastrukture v načrtovanje; v 5 primerih pred uvrstitvijo projekta v načrt razvojnih programov ni pripravila dokumenta identifikacije investicijskega projekta;
* v 3 primerih je obvestilo o spremembi pogodbe o izvedbi javnega naročila v času njegove veljavnosti v objavo na portal javnih naročil poslala prepozno; na svetovni splet ni posredovala vseh dokumentov 9 javnih razpisov; v 3 primerih v pogodbo ni vključila protikorupcijske klavzule; za leto 2018 ni pripravila in sprejela letnega programa športa ter lokalnega programa za kulturo; v objavi javnega razpisa za šport v letu 2018, javnega razpisa za šport v letu 2019 in javnega razpisa za promocijo športa ni določila vseh obveznih sestavin; od predsednika in članov komisije javnega razpisa za šport v letu 2018 in javnega razpisa za šport v letu 2019 ni pridobila podpisanih izjav o prepovedi interesne povezanosti; v javnem razpisu za promocijo športa je komisija odpiranje prijav izvedla po izteku roka za oddajo prijav, ki je daljši od predpisanega; v javnem razpisu za otroke in mladino v letu 2018, javnem razpisu za otroke in mladino v letu 2019, javnem razpisu za kulturo v letu 2018 ter javnem razpisu za kulturo v letu 2019 ni navedla pomena in načina uporabe meril, iz dokumentacije postopkov vseh 4 javnih razpisov pa ni razvidno, na kakšen način je komisija ocenila programe in projekte; v javnem razpisu za prireditve in promocije v letu 2018 in javnem razpisu za prireditve in promocije v letu 2019 ni navedla pomena in načina uporabe za vsa merila; 12 izvajalcem športnih programov v skupnem znesku 119.000 EUR, izvajalcu kulturnega programa v znesku 19.000 EUR in 3 nepridobitnim organizacijam in ustanovam v skupnem znesku 1.200 EUR je dodelila in izplačala sredstva, ne da bi prej izvedla javni razpis;
* s sklenitvijo 2 pogodb, s katerima se je dogovorila za obročno plačilo kupnine, se je dolgoročno zadolžila, ne da bi zadolžitev načrtovala v proračunu občine in ne da bi upoštevala predpisane postopke zadolževanja občin; v proračunu občine za leto 2018 in proračunu občine za leto 2019 ni določila obsega zadolževanja vseh pravnih oseb javnega sektorja na ravni občine, ki so se v letu 2018 oziroma 2019 zadolžile; 3 pravnim osebam javnega sektorja na ravni občine je v letih 2018 in 2019 zagotovila sredstva za odplačilo obveznosti iz pogodb o finančnem najemu v skupnem znesku 3.094.884 EUR, kar pomeni, da gre za zadolžitev občine, ne da bi občina pridobila soglasja Ministrstva za finance; ni v celoti izvajala nadzora nad zadolževanjem pravnih oseb javnega sektorja na ravni občine; Ministrstvu za finance prek aplikacije e-Dolg-občine ni poročala o vseh pravnih poslih, ki po vsebini pomenijo zadolžitev občine; podatkov o stanju zadolženosti na dan 31. 12. 2018 in 31. 12. 2019 ni pridobila od vseh pravnih oseb javnega sektorja na ravni občine ali pa jih ni pridobila pravočasno;
* ustanovila je gospodarsko družbo, ne da bi opredelila zaščito občinskega interesa, za njeno ustanovitev pa niso bili izpolnjeni pogoji, ki jih določajo javnofinančni predpisi; sredstev za financiranje tiskanega in spletnega občinskega medija v proračunu občine za leti 2018 in 2019 ni načrtovala na podlagi letnega finančnega načrta; 3 račune v skupnem znesku 10.370 EUR je plačala v letu 2018 za dodatna dela pri izdaji občinskega glasila, ki niso bila dogovorjena s pogodbo; na podlagi 11 prejetih računov ni mogla preveriti, ali so bile storitve zaračunane v skladu s pogodbo, saj računi niso vsebovali specifikacije posameznih opravljenih storitev; v 3 primerih je potrdila oblikovano verzijo občinskega glasila in dopustila dinamiko izdajanja občinskega glasila, kar ni ustrezalo kriterijem iz pogodbe; 26.840 EUR proračunskih sredstev je porabila za raziskave javnega mnenja pred lokalnimi volitvami v letu 2018 z izdajo 5 naročilnic za istovrstne storitve, kar pomeni, da je vrednost javnih naročil razdelila in se izognila postopku javnega naročanja; pogodbo v vrednosti 29.243 EUR je sklenila 5 mesecev po izdaji posebne številke občinskega glasila; v letih 2018 in 2019 ni izvajala nadzora nad poslovanjem družbe Multimedijski center Vizija, d.o.o. - s.r.l.;
* v letih 2018 in 2019 ni vzpostavila ustrezne podlage za podpis pogodb in izplačilo sredstev za sofinanciranje gospodarske javne službe javnega linijskega prevoza potnikov v notranjem cestnem prometu in tudi ni mogoče potrditi, da je sredstva v znesku 519.606 EUR za navedeni namen porabila učinkovito in gospodarno.

Računsko sodišče je od Mestne občine Koper zahtevalo **predložitev odzivnega poročila**, v katerem mora občina izkazati popravljalne ukrepe za odpravo ugotovljenih nepravilnosti, in podalo **priporočila** za izboljšanje poslovanja.

Ljubljana, 21. januarja 2022